Al è in linie Inside Ireland il prin sît internet bilengâl inglês – irlandês di gnovis sul mont economic e dai afârs. La iniziative editoriâl e je stade presentade in maniere uficiâl ai 16 di Jugn a Dublin, alì dai uficis dal Foras na Gaeilge, l’organisim di riferiment pe lenghe irlandese che al à dât la sô colaborazion pal progjet. Il sît al fronte massime argoments che a àn a ce viodi cu la economie, cu la finance e cul mont dal lavôr, ma al ufrìs ancje spazis dedicâts ae musiche, al sport, ae salût, ae alimentazion e ae mode. O publichìn tocs par gaelic dal moment che la lenghe e je daûr a jessi simpri plui doprade dai professioniscj e des aziendis, al à spiegât il diretôr de riviste informatiche Colm Ó Broin. I argoments frontâts a cjapin dentri sei il teritori de Republiche irlandese, sei lis sîs conteis dal Nord, a dimostrazion dal svilup di un spazi economic che aromai al cjape dentri dute la isule. La rispueste dai letôrs e je une vore buine – al à dite Ó Broin – e o sin, duncje, daûr a pensâ di slargjâ sei il sît, sei il numar dai redatôrs.
Font: Gaelport, 16/06/09
fur_Latn fra_Latn